Flickr

Ajalugu

Flickri lõi 2004. aasta veebruaris ettevõte Ludicorp, mis on Kanadas Vancouveris põhinev ettevõte, mille rajasid Steward Butterfield ja Caterina Fake. See teenus arenes vahenditest, mis algselt olid mõeldud Ludicorpi veebipõhise mängu "Game Neverending" loomiseks. Flickr osutus teostatavamaks projektiks ning "Game Neverendingu" arendamine lõpetati. Butterfield käivitas hiljem sarnase veebipõhise mängu "Glitch", mis siiski 2012. aasta novembris tegevuse lõpetas.
Flickri varajane versioon oli jututuba FlickrLive, kus oli võimalik reaalajas pilte vahetada. Lehe arenedes keskenduti rohkem piltide üleslaadimisele ning jututuba vajus unarusse.
Yahoo omandas 2005. aasta märtsis Ludicorpi ja seega ka Flickri. Väidetavalt läks see Yahoole maksma 22–25 miljonit USA dollarit. 2005. aasta suvel vahetati serverite asukohta, tuues need Kanadast USA-sse. 2007. aasta mais teatas Yahoo, et Yahoo Photos lõpetab tegevuse ning kõik pildid kustutatakse. Kasutajaid julgustati Flickrile üle minema.
2006. aasta mais parandas Flickr oma teenuseid märkimisväärselt, mis tõmbas ligi palju positiivset tähelepanu. 2006. aasta detsembris tõsteti tasuta kasutajate üleslaadimiste limiit sajale megabaidile kuus (varem oli see 20 MB). Tasulistelt kasutajatelt, kellel varem oli kahegigabaidine üleslaadimislimiit, eemaldati nüüd kõik piirangud. 2008. aasta 9. aprillil lisati maksvatele kasutajatele võimalus üles laadida videoid. Videote maht oli piiratud 90-sekundilise kestuse ja 150-megabaidise failimahuga. Aasta hiljem tekkis võimalus üles laadida HD-videoid. Samal aastal teatas Flickr partnerlusest Getty Imagesiga, mille tulemusel oli kasutajatel võimalik oma piltide eest raha teenida.
2013. aasta mais tegi Flickr oma veebilehel suuri muudatusi. Tehti mitmesuguseid uuendusi, näiteks anti igale kasutajale üleslaadimiste jaoks üks terabait ruumi, uuendati Androidi rakendust ning tehti koduleht kasutajasõbralikumaks. Paljudele kasutajatele muudatused ei meeldinud ning saidi foorumisse tehti tuhandeid kritiseerivaid postitusi.
2015. aastal vaadati portaal uuesti üle. Lisati uus viis piltide üleslaadimiseks ning tehti muudatusi portaalis olevates rakendustes.

Kasutajad

Flickr pakub klientidele kolme tüüpi kontosid: tasuta, reklaamivaba ja tasuline. Tasuta konto sisaldab ühe terabaidi suurust vaba ruumi, mis on piiratud 200 megabaidiga piltide ja ühe gigabaidiga maksimaalselt kolmeminutiliste videote jaoks. Reklaamivaba konto lubab kasutajatel lehekülge kasutada reklaamivabalt, kuid selle eest tuleb kord aastas tasuda. Tasulise kontoga kaasneb kahe terabaidi jagu vaba ruumi. 2011. aasta mais lisas Flickr võimaluse oma konto taastamiseks, kui sellega midagi juhtuma peaks. Flickril on õigus kustutada kontosid, andmata selleks mingeid põhjendusi või hoiatusi.

Organiseeritus

Kõik pildid, mis Flickri kasutaja lisab, lähevad automaatselt selle kasutaja fotovoogu. Neid vooge on seejärel võimalik kuvada mitmel moel. Klõpsates fotovoos mõnele pildile, avatakse interaktiivne fotoleht, kus kuvatakse selle foto andmed, kommentaarid ja võimalused pildi jagamiseks välistele veebilehtedele.
Kasutajad võivad oma pilte sildistada fotoallkirjade ja kirjeldustega. Lisaks võib piltidele märkida märksõnu. Seda saavad teha pildi üleslaadija ja ka teised kasutajad, kui pildi üleslaadija on selleks loa andnud. Tänu sellele on võimalik Flickri andmebaasist otsida märksõnade abil huvipakkuvaid pilte.
Flickri kasutajad saavad luua ka albumeid, mis on paindlikumad kui tavalised kaustapõhised lahendused. Üks foto võib kuuluda ühte või mitmesse või mitte ühtegi albumisse. Flickr annab kasutajatele ka koodi, mille abil on võimalik albumeid põimida blogidesse, veebilehtedele ja foorumitesse.
Organizr on veebipõhine rakendus, mis aitab organiseerida Flickri kasutajaga seotud fotosid. See laseb kasutajatel hõlpsasti muuta märksõnu ja kirjeldusi ning fotosid rühmitada. Alternatiivina standardsele muutmisliidesele saab muudatusi rakendada mitmele pildile korraga.

Juurdepääs

Flickr pakub piltide hoiustamiseks nii privaatset kui ka avalikku ruumi. Pildi üleslaadimisel on kasutajal võimalik valida, kes tema pilti näevad. Fotod saab märkida privaatseks või avalikuks. Isiklikud fotod on vaikimisi nähtavad vaid üleslaadijale, kuid neid on võimalik teha nähtavaks ka sõpradele ja/või perele.